Paremjõudude Liit (liikumine)
Ülevenemaaline ühiskondlik liikumine "Paremjõudude Liit" (vene keeles Общероссийское общественное движение "Союз Правых Сил"; lühend SPS) on 2011. aastal asutatud ühiskondlik liikumine Venemaal. 21. septembril 2011 toimus Moskvas poliitilise partei Paremjõudude Liit (läks laiali 2008. aastal) endiste tegelaste koosolek. Kohale tuli ka endine partei kaasesimees, nüüdne kõrge riigiametnik Anatoli Tšubais, kes esines sõnavõtuga, milles palus kohaletulnuid jätkata "tegelemist sellise raske asjaga, mida nimetatakse Venemaa poliitikaks". Poliitik Boriss Nadeždini sõnul Tšubais ise selles enam ei osale. Paremjõudude liidu endised liikmed otsustasid taastada SPS-i tegevuse ühiskondliku organisatsioonina. Liikumise "Paremjõudude Liit" president on Leonid Gozman. Liikumine kasutab sama sümboolikat, mis aastatel 2001–2008 eksisteerinud samanimeline partei.